བཞི་པ་ཨ་ཏི། སྤྱི་ཏི། ཡང་ཏི་ཞེས་བྱ་བ། ཆོས་སྐུ་ཏི་ལ་ཉག་གཅིག་ཏུ་གཏན་ལ་ཕབ་པ་ནི། ལུས་ཀྱིས་བཟོ་མི་ཐུབ། ངག་གིས་བརྗོད་མི་ཐུབ། ཡིད་ཀྱིས་བསམ་མི་ཐུབ། ཡི་གེར་བྲི་མི་ཐུབ། དེ་བས་རང་བཞིན་ལྷུན་གྲུབ་ཆེན་པོའི་ངང་ལ་ཅི་གནས་སུ་ཧྲིག་གེར་བཞག་གོ །ཨ་མ་ལབ་སྒྲོན་གྱི་ཞལ་ནས། བཅུར་གྱིས་སྒྲིམ་ནས་ལྷོད་ཀྱི་ཀློད་དང་། སེམས་ཀྱི་བཞག་ཁུང་གཅིག་དེ་ན་གདའོ། །ཞེས་གསུངས་སོ། །ད་ནི་གསུམ་པ་མཇུག་གི་དོན་ནི། ལྟ་སྤྱོད་ཀྱི་རྣམ་གཞག་བསྟན་པ། གསུང་རབ་ཀྱི་དཔེ་ལུང་བཀོད་པ། ཚིགས་བཅད་ཀྱི་མཇུག་བསྡུ་བའོ། །དང་པོ་ལྟ་སྤྱོད་ཀྱི་རྣམ་བཞག་ནི། གཞི་ཕྱག་རྒྱ་ཆེན་པོ། ལམ་དབུ་མ་ཆེན་པོ། འབྲས་བུ་རྫོགས་པ་ཆེན་པོ། དེ་གསུམ་གྱི་དོན་ཧྲིལ་དྲིལ་ན། མ་བཅོས་ལྷུག་པའི་སེམས་ཉིད་འདི་ཁོ་ན་མ་གཏོགས། ཆོས་གཞན་བཙལ་དུ་མེད་པའོ། །དེ་ཡང་། ཏིང་འཛིན་རྒྱལ་པོ་ལས་བདེ་གཤེགས་སྙིང་པོས་འགྲོ་ཀུན་ཡོང་ལ་ཁྱབ། །ཅེས་དང་། ཀྱཻ་རྡོ་རྗེ་ལས། སེམས་ཅན་རྣམས་ནི་སངས་རྒྱས་རྒྱུ། །འོན་ཀྱང་གློ་བུར་དྲི་མས་སྒྲིབ། །དེ་ཉིད་བསལ་ན་སངས་རྒྱས་ཏེ། །ཞེས་གསུངས། འདི་ཉིད་མ་ཡེངས་པར་སྐྱོང་ན་ཡོན་ཏན་ཐམས་ཅད་ཤུགས་ལས་འབྱུང་སྟེ། སྒོམ་བྱུང་གི་ཤེས་རབ་ནང་ནས་བརྡོལ། །ཞེས་དང་། མཉམ་མེད་དྭགས་པོས། སེམས་ཉིད་ལྷན་ཅིག་སྐྱེས་པ་ཆོས་ཀྱི་སྐུ། །སྣང་བ་ལྷན་ཅིག་སྐྱེས་པ་ཆོས་སྐུའི་འོད། །ཞེས། ཆོས་སྐུ་གཟུགས་སྐུ་གཉིས་སུ་སྟོན་ཏེ། དོན་ལ་སྐུ་གཉིས་དབྱེར་མེད་ཡིན་ཞིང་། གསལ་བའི་ངོ་བོ་སྟོང་པ། སྟོང་པའི་རང་མདངས་གསལ་བ་ཡིན་པས་ན། གཉིས་སུ་མ་གྲུབ་པའོ། །དེ་བས་ན། དེ་ཕྱིར་སྣང་སེམས་དབྱེར་མེད་ལྷན་ཅིག་སྐྱེས། །ཞེས་གསུངས་སོ། །དེ་ལྟ་བུའི་ལྟ་བ་ཉིན་མཚན་འདྲེས་པ་གཅིག་ཡོད་ནའང་། མ་གོ་མ་རིག་འཁྲུལ་པའི་ཕ་མ་སེམས་ཅན་འདི་རྣམས་ལ། ཕན་ཐབས་ཞིག་མ་བྱུང་ན། ཐེག་པ་ཆེན་པོར་མི་འགྲོ་སྟེ། སྙིང་རྗེ་མེད་ན་ཆོས་ཀྱི་རྩ་བ་རུལ། །ཅེས་གསུངས། དེ་ཡང་སྙིང་བརྩེ་རྐྱང་པ་དང་། སྟོང་པ་རྐྱང་པས་མི་གྲོལ་ཏེ། བྲམ་ཟེ་ཆེན་པོ་ས་ར་ཧའི་ཞལ་ནས། སྙིང་བརྩེ་དང་བྲལ་སྟོང་པ་ཉིད་ཞུགས་གང་། །དེས་ནི་ལམ་མཆོག་རྙེད་པ་མ་ཡིན་ཏེ། །འོན་ཏེ་སྙིང་བརྩེ་གཅིག་པོ་སྒོམ་པས་ཀྱང་། །འཁོར་བ་འདི་ནས་ཐར་པ་ཐོབ་མི་འགྱུར། །ཞེས་གསུངས། ཡང་སྟོང་པ་རྐྱང་པས་ཀྱང་སངས་མི་རྒྱ་སྟེ། སྟོང་པ་ཉིད་ལ་བལྟ་ཉེས་ན། །ཤེས་རབ་ཆུང་རྣམས་ཕུང་བར་འགྱུར། །ཞེས་དང་། བྲམ་ཟེ་ཆེན་པོས། དངོས་པོར་འཛིན་པ་ཕྱུགས་དང་འདྲ་བ་སྟེ། །དངོས་མེད་འཛིན་པ་དེ་བས་ཅང་ཡང་བླུན། །ཅེས་གསུངས། དོན་ལ་སྟོང་ཉིད་སྙིང་རྗེའི་སྙིང་པོ་ཅན་ཞིག་ཏུ་མ་ཤེས་ན། ཐབས་ཤེས་ཡ་བྲལ། གཉིས་འཛིན་འཁྲུལ་པར་གྱུར་ཏེ་སློབ་དཔོན་ཤྲྀ་སེང་ཧས། སྒོམ་དུ་མེད་དེ་སྒོམ་པས་ཕུང་། །འཁོར་བར་འཁྱམས་མཁན་སྒོམ་པས་ལན། །ཡེངས་དུ་མེད་དེ་ཡེངས་པས་ཕུང་། །རང་སྣང་འཁྲུལ་བ་ཡེངས་པས་ལན། །
ཅེས་དང་། མཉམ་མེད་ལྷ་རྩེ་བའི་ཞལ་ནས། མ་ཡེངས་མི་སྒོམ་རང་བབ་འཇོག་པ་ལ། །ཕྱག་རྒྱ་ཆེན་པོ་མིང་དུ་བཏགས་པ་ཙམ། །ཞེས་དང་། རང་མ་བརྗེད་ན་སྒོམ་དང་འདུ་འབྲལ་མེད། །ཅེས་གསུངས། ཡང་དཔལ་མགོན་འཕགས་པ་ཀླུ་སྒྲུབ་ཀྱིས། ཐ་དད་དོན་མིན་དོན་གཅིག་མིན། །ཅེས་པ་དང་། རྒྱལ་སྲས་ཞི་བ་ལྷས། དོན་དམ་བློ་ཡི་སྤྱོད་ཡུལ་མིན། །བློ་ནི་ཀུན་རྫོབ་ཡིན་པར་འདོད། །ཅེས་གསུང་། རྗེ་རང་བྱུང་བས། ཡོད་པ་མ་ཡིན་རྒྱལ་བས་ཀྱང་མ་གཟིགས། །མེད་པ་མ་ཡིན་འཁོར་འདས་ཀུན་གྱི་གཞི། །འགལ་འདུ་མ་ཡིན་ཟུང་འཇུག་དབུ་མའི་ལམ། །ཞེས་གསུངས། དོན་ལ་རང་སེམས་སྟོང་ཉིད་དུ་རྟོགས་ཀྱང་། དེ་ལྟར་མ་རྟོགས་པའི་དངོས་འཛིན་ཨ་འཐས་ཅན་རྣམས་ལ། ཅི་ཕན་གྱི་བསམ་པ་དུང་དུང་སྐྱེ་བ་གཅིག་ཡོད་ན། སྟོང་ཉིད་སྙིང་རྗེའི་མདངས་ཅན་ཡིན་པར་གོར་མ་ཆགས། དེ་ལྟ་བུ་གཅིག་རྒྱུད་ལ་སྐྱེས་ཕན་ཆད། སྒོ་གསུམ་ཆོས་སྤྱོད་བཅུའི་ཉིན་མཚན་འདའ་བ་གཅིག་དགོས་རྒྱུ་ཡིན། ཉལ་ལངས་འགྲོ་འདུག་སྤྱོད་ལམ་ཐམས་ཅད། དགེ་བར་བསྒྱུར་ཐུབ་པ་ཞིག་ངེས་པར་དགོས། དེ་ལྟར་ཡང་། ཇོ་བོ་རྗེའི། བློ་སྦྱོང་གི་ཁྲིད་ལ་ལེགས་པར་གཟིགས་ཤིག་མ་འོངས་དུས་ཀྱི་ཐ་མ་འདིར། དམ་པའི་ཆོས་གང་དང་གང་ལ་འཇུག་ཀྱང་། སངས་རྒྱས་བཅོམ་ལྡན་འདས་ཀྱི་ལེགས་པར་གསུངས་པའི་ཆོས་འདུལ་བ་དང་མ་འབྲེལ་ན། འགྲོ་དོན་འགྲུབ་དཀའ་བས། ཅི་ནས་ཀྱང་བསླབ་གསུམ་རྣམ་པར་དག་པ་ཞིག་ཤིན་ཏུ་གལ་ཆེའོ། །དེ་ནས་མཁྱེན་པའི་ཡེ་ཤེས་བརྩེ་བའི་ཐུགས་རྗེ་སྐྱོབས་པའི་ནུས་མཐུ། མཛད་པའི་འཕྲིན་ལས། སྟེར་བའི་དངོས་གྲུབ། ལས་བཞི་གང་ལ་ཉམས་ལེན་བྱེད་ཀྱང་། བསམ་པ་སེམས་བསྐྱེད་ཀྱིས་ཟིན་པ་ཞིག་གཙོ་ཆེ། འབྲོམ་སྟོན་པའི་ཞལ་ནས། རང་ཉིད་ཀུན་གྱིས་ཚད་མར་འཛིན་ན་ཡང་། །ང་འོ་སྙམ་པའི་ང་རྒྱལ་མེད་པར་མཛོད། །རང་གི་གོང་ན་ཆེ་བ་གཞན་མེད་ཀྱང་། །འོག་ཏུ་ཞུགས་ལ་འཇུག་པ་བདེ་བར་མཛོད། གཞན་གྱི་ཚོགས་དཔོན་ཇི་ལྟར་ངན་ན་ཡང་། །གུས་པའི་ཚུལ་གྱིས་ཕྱག་དང་ཕྱག་ལེན་མཛོད། །མཛེ་སྤྲང་ལ་སོགས་སུ་ཡིས་ཆོས་ཞུས་ཀྱང་། །སྐྱུག་བྲོ་མི་མཛད་གདམས་ངག་ལྷུག་པར་སྟོན། སྡུག་ཁ་དགྲ་བོའི་གཡབ་མོ་ཡིན་པས་ཚུམས། །བྱ་མང་བྱུར་གྱི་སྣ་འདྲེན་ལག་པས་གཅོད། །བཟའ་བཏུང་ཟ་རིགས་ཐམས་ཅད་ཀ་བློ་བདེ། །ཞག་གསུམ་སོང་ནས་རང་མཚང་སྟོན་པ་མང་། །ཞེས་གསུངས། དེ་ལྟར་སྒོ་གསུམ་གྱི་འདུ་བྱེད་མ་དག་པ་སྤངས་ནས། དག་པ་ཉམས་སུ་ལེན་པ་ནི། རང་མི་ཉམས་ཞིང་། གཞན་དྭངས་བ་འདྲེན་ནུས་པ་ཞིག་གལ་ཆེ། ཤ་ཆང་ལ་བག་མེད་མི་ཤོར་བ། ནམ་གྱི་ཆ་བགོ་བ་ཟས་ཀྱི་ཚོད་ཤེས་པ། དགེ་སྦྱོར་ལ་ཐང་ལྷོད་མེད་པ་ཞིག་དགོས་ཏེ། དཔལ་བཞད་པ་རྡོ་རྗེའི་གསུངས་མགུར་ལས། གཉིད་ལ་འཕྲི་ནས་དགེ་སྦྱོར་སྐྱོངས། །ལྟོ་ལ་འཕྲི་ནས་སྦྱིན་པ་གཏོང་། །ཞེས་གསུངས། རྐྱེན་ངན་པ་ཅུང་ཟད་ཙམ་གྱིས་དམ་པའི་ཆོས་དང་རྒྱབ་འགལ་ཡོང་དོགས་ཡོད་པས། དཔེར་ན་མེ་སྟག་གིས་རི་ཚིག་པ་དང་། ཕབ་ཀྱིས་ཆང་ལངས་པ་སོགས་དང་འདྲ། རྗེ་འབའ་ར་བའི་ཞལ་ནས། ནུབ་གཅིག་ཉལ་མལ་འཆུགས་པས། །གཏན་གྱི་མདུན་མ་འཆུག་གོ །ཞེས་གསུངས་པ་བཞིན་དུ། མཉམ་མེད་དྭགས་པོས། སྡིག་ཟས་ཁྲ་བོའི་ཤ་དང་གཅིག །མྱོས་བྱེད་སེར་མོའི་ཆང་དང་གཉིས། །བསླུ་བྱེད་ན་ཆུང་གཞོན་ནུ་གསུམ། །འདི་གསུམ་ཆོས་པའི་བཙན་དུག་ཡིན། །ཆོས་གཤའ་མ་གཅིག་བྱེད་ན་འདི་གསུམ་སྤོངས། །སྙིང་ནས་བྱེད་ན་འདི་གསུམ་སྤོངས། །ཞེས་གསུངས། ཆང་དང་བུད་མེད་གསང་སྔགས་ནས་གསུང་པ་ཡིན་ཀྱང་རེ་ཞིག་ཆོས་འཇིག་རྟེན་གཉིས་རྒྱབ་འགལ་དུ་འདུག་པ་དང་། ཡང་སྒོས་དུས་སྙིགས་མའི་སེམས་ཅན་དུག་ལྔ་ཧྲག་པའི་སྐབས་འདིར། དམ་པའི་ཆོས་འདུལ་བ་དང་བསྟུན་པ་གལ་ཆེ་ཞིང་། དབང་པོ་ཡང་རབ་ལ་ནི། སྤངས་བླང་མེད། རེ་དོགས་མེད། དུག་བདུད་རྩི། ཉོན་མོངས་ཡེ་ཤེས། དཔེ་ཤིང་སྤུང་ཆེ་ན་མེ་དཔུང་ཆེ་བའི་དཔེ་དང་མཚུངས་པའོ། །དོན་ལ་རང་ངོས་ནས་བསམ་ན། ཆོས་ཐམས་ཅད་འདུས་པ་གཅིག་ཏུ་ཡིན་འདུག་པའི་དེ་ན་ཕྱོགས་རིས་དང་། གྲུབ་མཐའ་ལ་མ་ཞེན་པ། སྣང་སྲིད་དག་པ་རབ་བྱམས་ཞིག་སྦྱངས། ལྟ་བ་རྫོགས་ཆེན་དང་བསྟུན། དེ་ཆོས་ཐམས་ཅད་ཀྱི་ཨ་མ་རུ་འདུག་པ་དང་། སྒོམ་པ་བློ་སྦྱོངས་དང་བསྟུན་དེ་དག་སྣང་ཕྱོགས་མེད་དུ་འདུག་པ་དང་། སྤྱོད་པ་འདུལ་བ་དང་བསྟུན། དེ་སྐྱེ་འགྲོ་ཐམས་ཅད་ཀྱི་མིག་ལམ་དུ་བྱམས་པ་དང་། ཉམས་ལེན་ཕྱག་རྒྱ་ཆེན་པོ་སྟོང་ཉིད་སྙིང་རྗེ་དབྱེར་མེད། མ་བཅོས་ལྷུག་པ་ཐ་མལ་གྱི་ཤེས་པ་བྱང་ཆུབ་ཀྱི་སེམས་རིན་པོ་ཆེ། རང་གིས་རང་མ་བརྗེད་ཙམ་གྱིས་དྲན་པ་དུང་དུང་འདི་དང་མ་བྲལ་བར་བྱ། འདུག་ས་རི་ཁྲོད་དུ་བྱས་ན་ཟོ་བསོད་དགེ་སྦྱོར་འཕེལ། མི་ཁ་བྱམས། དཀོར་ཆུང་། ལྟོ་གོས་གང་བྱུང་ལ་བརྟེན། ཆེད་དུ་མི་བཙལ། གྲོགས་ཆོས་མཐུན་རེ་བྱུང་ན། དུས་སྙིགས་མ་འདིར་ཤིན་ཏུ་དགོས་བུད་མེད་དང་ཁྱུ་མ་བསྲེ། ཞག་འགྲོགས་མི་བྱ། མི་སྐྱ་དད་ཅན་གྱི་ཁྱིམ་དུ་ཡང་ཞག་མང་མི་སྡོད། སྤྲོས་བཅས་སྤྲོས་མེད་ཀྱི་ཐུགས་དམ་རྒྱུན་ལྡན་རྣམས་བར་མི་བཅད་ཅིང་དུས་རྒྱུན་ལྡན་དུ་མི་རྟག་འཆི་བ་དུང་དུང་དྲན་ཞིང་། རྒྱལ་བ་གོང་མ་ཚོའི་རྣམ་ཐར་མཛད་སྤྱོད་སྐྱོང་བ་གཅིག་བྱུང་ན། ཆོས་པའི་རྒྱལ་པོ་གཅིག་ཡོང་བ་འདུག་སྟེ། ལས་དང་ཉོན་མོངས་པ་འདི་དབང་ཆེ་སྟེ། བསམ་པ་ཐོག་ཏུ་མི་འགྲོ་བར་འདུག །རང་ཡང་ཧུར་ཐག་བྱེད་དགོས་བསམ་པ་ཡོད་ཀྱང་། དུས་ཕྱིས་ཚེ་སྨད་འདི་ལ་བླ་ཆུང་གི་བཟོ་འདྲ་བ་འདིས། དམ་པའི་ཆོས་དང་མི་མཐུན་དུ་སོང་བ་ལྟ་བུ་གཅིག་བྱུང་། མཆེད་གྲོགས་གཞན་མ་ཚོ་ལ་བལྟས་ཀྱང་། དམ་པའི་ཆོས་དང་མཐུན་པའི་མི་ཤིན་ཏུ་འང་ཉུང་བར་འདུག་སྟེ། ཨརྻ་དེ་ཝའི་ཞལ་ནས། ངས་ཆུང་ངུའི་དུས་ནས་དམ་པའི་ཆོས་རང་དྲན། ཚེ་དང་སྒྲུབ་པ་མཉམ་པ་གཅིག་བྱའོ་བསམ། མི་ཚེ་སྟོང་ཟད་འགྲོ་བ་སྔོན་མ་རིག །གཏན་གྱི་མདུན་མ་བརླག་པ་དེ་རིང་རིག །རྣལ་འབྱོར་དབང་ཕྱུག་རྣམས་ཀྱི་རྣཾ་ཐར་མཐོང་། །དཀའ་སྤྱད་བརྩོན་པས་བྱང་ཆུབ་སྒྲུབ་དགོས་བསམ། །བདུད་ཀྱིས་སྙིང་ལ་ཞུགས་ནས་བློ་ཁ་བསྒྱུར། །རྣམ་གཡེང་ལེ་ལོས་ཕུང་བ་སྔོན་མ་ཚོར། །དལ་འབྱོར་ཆུད་ཟོས་སོང་བ་དེ་རིང་རིག །རང་གཞན་སྡོམ་པ་གསུམ་ལ་བཀོད་བྱས་ནས། །མཐའ་ཁོབ་ཡུལ་འདིར་བསྟན་པ་སྤེལ་དགོས་བསམ། །དཀོར་དང་ལོག་འཚོས་ཕུང་བ་སྔོན་མ་ཚོར། །མི་ཕུང་རང་ཕུང་བཏང་བ་དེ་རིང་རིག །ཅེས་གསུངས། འོན་ཀྱང་སྔོན་སྦྱང་གིས་སྐྱེས་བུ་ལས་དང་སྐལ་བར་ལྡན་པ་ཡང་། མང་དུ་ཡོད་སྲིད་པས། དེས་ན་དམ་པའི་ཆོས་པ་འབད་འབུང་ཧུར་ཐག་མཛད་དགོས། དེ་ཡང་། ཆོས་བཞིན་བྱེད་ན་ཆར་བཞིན་འབབ། །ཅེས་གསུངས་པ་ལྟར། སྐྱབས་བླ་མ་དཀོན་མཆོག་གིས་བྱིན་རླབས་འདི་གཞན་དང་མི་འདྲ་བ་གཅིག་ནི་འདུག ཅེས་འཇིག་རྟེན་ཕལ་གྱི་ཁ་དཔེ་ལའང་། ཆོས་ལ་ལོ་གསུམ་སྡུག་པ་ཡིན་ཏེ། སྐྱིད་ཀྱི་རྩ་བར་སླེབ་པ་ཡིན་ཞེས་སོ། །མདོར་ན་བྱ་བ་དང་བྱེད་པ་ཐམས་ཅད་དམ་པའི་ཆོས་དང་མཐུན་པ་གཅིག་གལ་ཤིན་ཏུ་ཆེ། དེ་ལྟར་མ་ཡིན་པའི་ལས་ཐམས་ཅད་ལ་སྙིང་པོ་མེད་རྨི་ལམ་སྒྱུ་མ་དང་འདྲ་རྡོ་རྗེ་གཅོད་པ་ལས། སྐར་མ་རབ་རིབ་མར་མེ་དང་། །སྒྱུ་མ་ཟིལ་པ་ཆུ་ལྦུར་དང་། །རྨི་ལམ་གློག་དང་སྤྲིན་ལྟ་བུ། །འདུས་བྱས་དེ་ལྟར་བལྟ་བར་བྱ། །ཞེས་གསུངས། འོན་ཀྱང་དུས་ངན་གྱི་སྐྱེ་འགྲོ། སྙིང་རྗེའི་གནས་སུ་གྱུར་པ་རྣམས་ལ། གང་ལ་གང་འདུལ་གྱིས་ཕན་བཏག་དགོས། དེ་ལྟར་ཡང་རང་ཉིད་འཇིག་རྟེན་འདི་རུ་ཡུན་རིང་པོ་ཞིག་ཨེ་སྡོད་མི་ཤེས། དལ་འབྱོར་དང་ལྡན་པའི་ལུས་ཡང་ཡང་མི་ཐོབ། ད་རེས་རྟེན་འབྲེལ་ཚོགས་པའི་དུས་འདིར། ཅི་ནས་ཀྱང་སེམས་ཅན་ལ་ཕན་ཐོག་པའི་ཐབས་ལ་འབད་པར་བྱ་དགོས། དེ་ལ་ཡང་དབང་པོ་རབ་ལ། རང་སེམས་སངས་རྒྱས་སུ་ངོ་སྤྲོད་པ་གཅིག་གལ་ཆེ་ཞིང་། དབང་པོ་འབྲིང་དག་སྣང་བསྐྱེད་རྫོགས་ལ་སྦྱོར་བ་དང་། དབང་པོ་ཐ་མ་ཡང་། ཚེ་འདིའི་མངོན་ཞེན་སྤངས་ནས་འཆི་བ་མི་རྟག་པ་རྒྱུད་ལ་སྐྱེ་ནུས་པ་དང་། དབང་པོ་ཡང་མཐའ་ཡང་། དམ་པའི་ཆོས་ཀྱི་ཕྱོགས་སུ་བློ་སྣ་ཅུང་ཟད་བསྒྱུར་གང་ཐུབ་དང་གཞན་ཡང་དམ་ཆོས་ལ་མོས་པ་དང་། དད་པ་དང་། དགེ་འདུན་གྱི་ཚོགས་མཇལ་བ་དང་། བླ་མ་ཚད་ལྡན་གྱི་མཚན་ཐོས་པ་དང་། སྐྱེས་བུ་དམ་པ་ཡིད་ལ་དྲན་པ་ཙམ་ཡང་། འཁོར་བ་མཐའ་ཅན་དུ་འགྱུར་བར་གསུངས་པས། དེས་ན་དལ་འབྱོར་གྱི་མི་ལུས་ལན་གཅིག་ཐོབ་དུས་འདིར། དགེ་བ་ཅུང་ཟད་ཙམ་ལ་ཡང་འབྲེལ་བ་བཏགས་པར་བྱའོ། །རང་གཞན་ཐམས་ཅད་དུས་རྒྱུན་དུ། །ཕྱག་འཚལ་བསྐོར་བ། མཐའ་ནའང་ཆུ་གཙང་བ་ཞིག་མཐོང་བའི་ཚེ་ན་ཡང་མཆོད་སྦྱིན་དང་། ལོ་ཐོག་དང་རྩི་ཐོག་ཅིག་མཐོང་ཡང་མཆོད་འབུལ། གངས་རི་དང་སྨན་རི་ཞིག་མཐོང་ཡང་དག་སྣང་། དབུལ་ཕོངས་ཀྱི་སེམས་ཅན་མཐོང་ཡང་ཚད་མེད་ཀྱིས་སྙིང་རྗེ་དང་། མ་ཎི་རྡོ་འབུམ་ཙམ་མཐོང་ཡང་སྐོར་བ། ནས་འབྲུ་གཅིག་མཐོང་ཡང་དཀོན་མཆོག་ལ་དམིགས་ནས་ནམ་མཁར་འཐོར་ཡང་། སངས་རྒྱས་པའི་རྒྱུར་སྲིད་པས། མདོར་ན་ལུས་ངག་ཡིད་གསུམ་གྱི་བྱ་ལས་ཐམས་ཅད་དེ་ལྟ་བུའི་དགེ་བའི་ལས་སུ་འགྲོ་བས། བསམ་པ་སེམས་བསྐྱེད་བཟང་པོས་ཟིན་པ་ན། རིམ་གྱིས་རིམ་གྱིས་ཐེག་པ་ཆེན་པོའི་ལམ་ལ་འཇུག་པ་ནི། ལུང་ལས། ཐུབ་རྣམས་སྡིག་པ་ཆུ་ཡིས་མི་བཀྲུ་ཞིང་། །འགྲོ་བའི་སྡུག་བསྔལ་ཕྱག་གིས་མི་བསལ་ལམ། །ཉིད་ཀྱི་རྟོགས་པ་གཞན་ལ་སྤོ་མི་ཐུབ། །ཆོས་ཉིད་བདེན་པ་བསྟེན་པས་གྲོལ་བར་འགྱུར། །ཅེས་གསུངས་སོ། །ཆོས་ཉིད་བདེན་པ་བསྟེན་པ་ལ། གཞི་ལམ་འབྲས་བུ་རིམ་གྱིས་སྟོན་པ་མ་གཏོགས། དུས་གཅིག་ལ་ཅིག་ཅར་ནི་ཤིན་ཏུ་དཀའོ། །དེ་ལྟར་རྟེན་འབྲེལ་ལུས་ལ་བསྒྲིགས་པས་རྟོགས་པ་སེམས་ལ་འཆར། གསུངས་པ་ལྟར། ལུས་སེམས་གཉིས་ཟུང་འཇུག་ཏུ་གོ་དགོས་པར་འདུག །དོན་ཏིག་གིས་རྒྱུད་ལས། ལུས་མེད་སེམས་ཀྱི་དཔེ་ནི་ནམ་མཁའ་འདྲ། །སེམས་མེད་ལུས་ཀྱི་དཔེ་ནི་ས་རྡོ་འདྲ། །ཞེས་གསུངས། ལུས་མེད་ན་སེམས་ནམ་མཁའ་ལྟ་བུ། སེམས་མེད་ན་ལུས་ས་རྡོ་ལྟ་བུར་འདུག །ཅེས་གསུངས་ཏེ། དེས་ན་གསང་སྔགས་རྡོ་རྗེ་ཐེག་པའི་དམ་ཚིག་ས་མཱ་ཡ་བྱེ་བ་ས་ཡ་ཐམས་ཅད་ཀྱི་གནད་གཅིག་ཏུ་དྲིལ་བ། བླ་མའི་སྐུ་གསུང་ཐུགས་ལ་འདུས་སོ། །རྩ་བའི་བླ་མའི་ཐུགས་དང་འགལ་ན། དམ་པའི་ཆོས་ཀྱི་རྩ་བ་སྐམ་པ་དང་འདྲའོ། །ཞང་རིན་པོ་ཆེས། བླ་མ་དང་བྲལ་ཆོས་མེད་དེ། །ཆོས་དང་བྲལ་བའི་གྲོལ་བ་མེད། །བསྐལ་པ་གྲངས་མེད་གོང་རོལ་ནས། །ལུས་ངག་ཡིད་གསུམ་མ་དུལ་བ། །དགེ་རྩ་སྣ་ཚོགས་འབད་བྱས་ཤིང་། །སྟོང་ཉིད་ཟབ་མོ་སྒོམ་བྱེད་ཀྱང་། །བླ་མ་གཉེས་པར་མ་བྱས་ན། །མར་འདོད་ཆུ་ལ་དཀྲུག་དང་མཚུངས། །ཞེས་གསུངས་སོ། །དེ་ལྟར་དམ་ཚིག་ཐམས་ཅད་ཀྱི་རྩ་བ་ནི། བླ་མ་ཁོ་ན་གཅེས་པར་གསུངས་སོ། །དམ་ཚིག་གཙང་མར་བསྲུང་ཞིང་། བླ་མ་དཀོན་མཆོག་ལ་བློ་ལྷན་ནེར་གཏད། སྐྱིད་སྡུག་ལེགས་ཉེས་ཐམས་ཅད་ལམ་དུ་ཁྱེར་ཞེས་པ་དེ་ཡང་། རྒྱལ་སྲས་རིན་པོ་ཆེ་དངུལ་ཆུ་ཐོགས་མེད་ཀྱི་ཞལ་ནས། ན་ན་ན་སྟེ་ན་བས་དགའ། །སྔར་བསགས་ཀྱི་ལས་ངན་ཟད་པ་ཡིན། །ཆོས་